**Vyhlásenie  predkladateľa podľa čl. 23 ods. 3 Legislatívnych pravidiel vlády SR**

Návrh zákona o elektronických komunikáciách sa predkladá bez rozporov s rezortami.

1. Rozpory, ktoré pretrvávajú sú s Republikovou úniou zamestnávateľov v dvoch oblastiach.

Otázka, v ktorej nebola dosiahnutá dohoda, je spôsob oznamovania zmien zmluvných podmienok účastníkovi. Republiková únia zamestnávateľov požaduje, aby v texte predpisu bola zachovaná explicitne možnosť pre podniky vykonávať toto oznamovanie formou SMS, ktorá je jednou z foriem trvanlivého média. Z pohľadu ochrany spotrebiteľa však SMS nie je forma, v ktorej by sa dali vyjadriť oznamované zmeny pre spotrebiteľa zrozumiteľne a zároveň podať informáciu aj o práve odstúpiť od zmluvy, ak spotrebiteľ so zmenami nesúhlasí. Tieto dve skutočnosti vyžaduje priamo smernica Európskeho parlamentu a Rady (EÚ) 2018/1972 z 11. decembra 2018, ktorou sa ustanovuje Európsky kódex elektronických komunikácií. Zároveň však znenie prvej vety § 87 ods. 10 nevylučuje použitie SMS formy, jej použitie nie je vylúčené, ale musí splniť požiadavku čo má SMS obsahovať.

Druhá oblasť, v ktorej nebol dosiahnutý kompromis, je otázka sankcionovania podnikov za to, že neoznámi zmenu zmluvných podmienok, ktoré sú pre spotrebiteľa pozitívne včas, t. j. najmenej jeden mesiac vopred pred účinnosťou plánovaných zmien zmluvných podmienok. Jednomesačná lehota rovnako vyplýva zo smernice Európskeho parlamentu a Rady (EÚ) 2018/1972 z 11. decembra 2018, ktorou sa ustanovuje Európsky kódex elektronických komunikácií.

1. Pretrvávajúci rozpor s Úradom na ochranu osobných údajov SR je v otázke, či umožniť volanie s cieľom získať súhlas na uskutočnenie komerčnej komunikácie.

Úrad na ochranu osobných údajov zastáva stanovisko, že aj izolované telefónne číslo (alebo iný obdobný kontaktný údaj), ktoré patrí fyzickej osobe, je v zmysle judikatúry Súdneho dvora EÚ (napr. rozsudok vo veci C-582/14 zo dňa 19.10.2016) osobným údajom podľa čl. 4 ods. 1 GDPR (Všeobecného nariadenia o ochrane údajov). Aby mohlo byť použité telefónne číslo na volanie za účelom získania súhlasu na uskutočnenie komerčnej komunikácie, volajúci musí mať na spracovanie telefónneho čísla právny základ, resp. oprávnený záujem. Pri náhodne vygenerovanom telefónnom čísle tento právny základ chýba.

Podmienky uskutočňovania komerčnej komunikácie rámcovo upravuje Smernica EP a R 2002/58/ES z 12. júla 2002, týkajúca sa spracovávania osobných údajov a ochrany súkromia v sektore elektronických komunikácií (smernica o súkromí a elektronických komunikáciách), ktorá umožňuje členským štátom si vybrať, aký systém zvolí pri nastavení podmienok komerčnej komunikácie. Zákon o elektronických komunikáciách upravil tzv. režim „opt-out“ a umožnil volania na účely komerčnej komunikácie za stanovených podmienok. Pričom ako nástroje na ochranu spotrebiteľa zakotvil zoznam telefónnych čísel, do ktorého môže účastník zapísať svoje telefónne čísle a vyjadriť nesúhlas s komerčnou komunikáciou. Druhým nástrojom je osobitná predvoľby stanovaná v číslovacom pláne, ktorú volajúci musí použiť pokiaľ nemá súhlas s komerčnou komunikáciou.